CELEX: 32017D1949
Language: hu
Date: 2017-10-25 00:00:00
Title: A Bizottság (EU) 2017/1949 végrehajtási határozata (2017. október 25.) a jogellenes, nem bejelentett és szabályozatlan halászat megelőzésére, megakadályozására és felszámolására irányuló közösségi rendszer létrehozásáról szóló 1005/2008/EK tanácsi rendelet értelmében Srí Lankát mint a Bizottság által nem együttműködő harmadik országnak tekintett harmadik országot azonosító 2014/715/EU végrehajtási határozat hatályon kívül helyezéséről

26.10.2017   
            
            
               HU
            
            
               Az Európai Unió Hivatalos Lapja
            
            
               L 276/62
            
         A BIZOTTSÁG (EU) 2017/1949 VÉGREHAJTÁSI HATÁROZATA
   (2017. október 25.)
   a jogellenes, nem bejelentett és szabályozatlan halászat megelőzésére, megakadályozására és felszámolására irányuló közösségi rendszer létrehozásáról szóló 1005/2008/EK tanácsi rendelet értelmében Srí Lankát mint a Bizottság által nem együttműködő harmadik országnak tekintett harmadik országot azonosító 2014/715/EU végrehajtási határozat hatályon kívül helyezéséről
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a jogellenes, nem bejelentett és szabályozatlan halászat megelőzésére, megakadályozására és felszámolására irányuló közösségi rendszer létrehozásáról, továbbá a 2847/93/EGK, az 1936/2001/EK és a 601/2004/EK rendelet módosításáról és az 1093/94/EK és az 1447/1999/EK rendelet hatályon kívül helyezéséről szóló, 2008. szeptember 29-i 1005/2008/EK tanácsi rendeletre (1) és különösen annak 31. cikkére,
   mivel:
   
               (1)
            
            
               A Bizottság a 2014/715/EU végrehajtási határozattal (2) Srí Lankát az 1005/2008/EK rendelet 31. cikkének (1) bekezdése értelmében a jogellenes, be nem jelentett és szabályozatlan halászat elleni küzdelemben nem együttműködő harmadik országként azonosította. A Bizottság az említett határozatban felsorolta azokat az okokat, amelyek miatt úgy ítélte meg, hogy ez az ország nem tesz eleget a nemzetközi jog értelmében rá mint lobogó, kikötő, forgalomba hozatal szerinti vagy parti államra háruló azon kötelezettségnek, hogy fellépjen a jogellenes, be nem jelentett és szabályozatlan halászat megelőzése, megakadályozása és felszámolása érdekében.
            
         
               (2)
            
            
               A Tanács az (EU) 2015/200 végrehajtási határozattal (3) felvette Sri Lankát a 2014/170/EU tanácsi végrehajtási határozattal (4) létrehozott, nem együttműködő országokat tartalmazó listára.
            
         
               (3)
            
            
               Az 1005/2008/EK rendelet 18. cikke (1) bekezdésének g) pontja értelmében el kell utasítani a jogellenes, be nem jelentett és szabályozatlan halászat elleni küzdelemben nem együttműködő harmadik országként azonosított lobogó szerinti állam hatóságai által hitelesített fogási tanúsítvánnyal ellátott halászati termékek Unióba történő behozatalát.
            
         
               (4)
            
            
               Srí Lanka, azt követően, hogy nem együttműködő harmadik országként azonosították, igyekezett konkrét intézkedéseket hozni a megállapított hibák kiküszöbölése érdekében.
            
         
               (5)
            
            
               A Bizottság által szerzett információk alapján úgy tűnik, Srí Lanka teljesítette a vonatkozó nemzetközi jog értelmében fennálló kötelezettségeit, és megfelelő jogi keretet hozott létre a jogellenes, be nem jelentett és szabályozatlan halászat elleni fellépés érdekében. Megfelelő és hatékony nyomonkövetési, ellenőrzési és vizsgálati rendszert vezetett be, amely szerint a fogási adatokat hajónaplóban kell rögzíteni, valamint amelynek keretében a halászhajók rádióhívójelet kaptak és a teljes nyílt tengeri flottát hajómegfigyelési rendszerrel (VMS) szerelték fel. Srí Lanka továbbá visszatartó erejű szankciókat vezetett be, felülvizsgálta halászati jogi keretét, továbbá biztosította a fogási tanúsítási rendszer megfelelő végrehajtását. Ezenkívül a regionális halászati gazdálkodási szervezetek ajánlásainak és határozatainak – mint például a kikötő szerinti államok által hozandó intézkedéseknek – való megfelelés tekintetében folyamatosan javult Srí Lanka teljesítménye. Srí Lanka a regionális halászati gazdálkodási szervezetek szabályait átültette a nemzeti jogrendszerébe, továbbá – az ENSZ-nek a jogellenes, be nem jelentett és szabályozatlan halászat elleni nemzetközi cselekvési tervével összhangban – saját nemzeti cselekvési tervet fogadott el a jogellenes, be nem jelentett és szabályozatlan halászat elleni küzdelem vonatkozásában.
            
         
               (6)
            
            
               Úgy tűnik tehát, hogy Srí Lanka teljesítette a vonatkozó nemzetközi jog szerinti kötelezettségeit, valamint hogy a Srí Lanka mint lobogó szerinti állam által meghozott intézkedések elegendőek az ENSZ tengerjogi egyezményének 94., 117. és 118. cikkében, valamint a halállományokról szóló ENSZ-megállapodás 18., 19., 20. és 23. cikkében foglalt rendelkezéseknek való megfelelés biztosításához.
            
         
               (7)
            
            
               Ebből azt a következtetést lehet levonni, hogy az azonosítás alapjául szolgáló helyzetet orvosolták, és Srí Lanka megtette a helyzet tartós javulásának biztosítására alkalmas intézkedéseket.
            
         
               (8)
            
            
               Ennek következtében a Tanács elfogadta az (EU) 2016/992 végrehajtási határozatot (5), amellyel törölte Srí Lankát a nem együttműködő országok listájáról.
            
         
               (9)
            
            
               Ilyen körülmények között a 2014/715/EU végrehajtási határozatot az (EU) 2016/992 végrehajtási határozat hatálybalépésének napjától hatályon kívül kell helyezni.
            
         
               (10)
            
            
               Ez a határozat nem zárja ki, hogy az Unió a jövőben további lépéseket tegyen az 1005/2008/EK rendelettel összhangban abban az esetben, ha Srí Lanka nem tesz eleget a jogellenes, nem bejelentett és szabályozatlan halászat megelőzése, megakadályozása és felszámolása tekintetében a nemzetközi jog értelmében rá mint lobogó, kikötő, forgalomba hozatal szerinti, illetve parti államra háruló kötelezettségeknek.
            
         
               (11)
            
            
               Az e határozatban előírt intézkedések összhangban vannak a Halászati és Akvakultúraágazati Bizottság 2017. február 28-i véleményével,
            
         ELFOGADTA EZT A HATÁROZATOT:
   1. cikk
   A 2014/715/EU végrehajtási határozat hatályát veszti.
   2. cikk
   Ez a határozat az Európai Unió Hivatalos Lapjában való kihirdetését követő napon lép hatályba.
   Ezt a rendeletet 2016. június 22-től kell alkalmazni.
   
      Kelt Brüsszelben, 2017. október 25-én.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 286., 2008.10.29., 1. o.
   
   
      (2)  A Bizottság 2014/715/EU végrehajtási határozata (2014. október 14.) a jogellenes, nem bejelentett és szabályozatlan halászat megelőzésére, megakadályozására és felszámolására irányuló közösségi rendszer létrehozásáról szóló 1005/2008/EK tanácsi rendelet értelmében a Bizottság által nem együttműködő harmadik országnak tekintett harmadik ország azonosításáról (HL L 297., 2014.10.15., 13. o.).
   
      (3)  A Tanács (EU) 2015/200 végrehajtási határozata (2015. január 26.) a jogellenes, nem bejelentett és szabályozatlan halászat megelőzésére, megakadályozására és felszámolására irányuló közösségi rendszer létrehozásáról szóló 1005/2008/EK rendelet értelmében a jogellenes halászat felszámolásában nem együttműködő harmadik országok listájának összeállításáról szóló 2014/170/EU végrehajtási határozat Srí Lanka tekintetében történő módosításáról (HL L 33., 2015.2.10., 15. o.).
   
      (4)  A Tanács 2014/170/EU végrehajtási határozata (2014. március 24.) a jogellenes, nem bejelentett és szabályozatlan halászat megelőzésére, megakadályozására és felszámolására irányuló közösségi rendszer létrehozásáról szóló 1005/2008/EK rendelet értelmében a jogellenes halászat felszámolásában nem együttműködő harmadik országok listájának összeállításáról (HL L 91., 2014.3.27., 43. o.).
   
      (5)  A Tanács (EU) 2016/992 végrehajtási határozata (2016. június 16.) a jogellenes, nem bejelentett és szabályozatlan halászat megelőzésére, megakadályozására és felszámolására irányuló közösségi rendszer létrehozásáról szóló 1005/2008/EK rendelet értelmében a jogellenes halászat felszámolásában nem együttműködő harmadik országok listájának összeállításáról szóló 2014/170/EU végrehajtási határozat Srí Lanka tekintetében történő módosításáról (HL L 162., 2016.6.21., 15. o.).